เอสเอ็มอีญี่ปุ่นขนสินค้าจัดโรดโชว์ในไทยเพียบ
รัฐบาลญี่ปุ่นหนุนธุรกิจเอสเอ็มอีขนร้านดัง 18 แห่งของญี่ปุ่น บุกตลาดไทยและเอเชีย จัดโรดโชว์สินค้าขนมหวานและเครื่องประดับในไทย
4 ก.พ. 2553

รัฐบาลญี่ปุ่นหนุนธุรกิจเอสเอ็มอีขนร้านดัง 18 แห่งของญี่ปุ่น บุกตลาดไทยและเอเชีย จัดโรดโชว์สินค้าขนมหวานและเครื่องประดับในไทย 
นายมาซาฮิโร นาคาเนะ ผู้อำนวยการฝ่ายขายและการตลาดบริษัททีดีซี อินเตอร์เนชั่นแนล เปิดเผยว่า ขณะนี้กระทรวงเศรษฐกิจและอุตสาหกรรมประเทศญี่ปุ่นสนับสนุนผู้ประกอบการขนาดกลางและขนาดย่อม (เอสเอ็มอี) ให้ส่งออกสินค้าท้องถิ่นเจาะตลาดในประเทศกลุ่มเอเชียและตะวันออกลาง ภายใต้โครงการ Asia Middle East Global Passport 2010 ในประเทศไทย โดยจะเตรียมจัดงานเทศกาลขนมหวานและของใช้ เครื่องประดับจากญี่ปุ่น Nippon Kawaii Fair ซึ่งรวบรวมผู้ผลิตขนมหวาน เครื่องประดับ และของใช้ชื่อดังจากญี่ปุ่นจำนวน 18 ราย มาจำหน่ายในเมืองไทยเป็นครั้งแรก 
ทั้งนี้ กิจกรรมดังกล่าวจะจัดขึ้นตั้งแต่วันที่ 15-21 ก.พ. 2553 ณ บริเวณโซนฟอรั่ม ชั้น 1 ห้างเซ็นทรัลเวิลด์ ซึ่งผู้ประกอบการทั้ง 18 ราย จะได้รับการคัดเลือกมาจากร้านดังของญี่ปุ่นทั่วประเทศ ที่เป็นที่รู้จักของทั้งชาวญี่ปุ่น และนักท่องเที่ยวชาวไทยด้วย โดยคาดว่จะมีผู้เข้าชมงานกว่า 3 หมื่นคน
ขณะเดียวกันจะมีกิจกรรมนัดเจรจาธุรกิจสำหรับผู้ที่สนใจต้องการเป็นตัวแทนจำหน่ายภายในวันที่ 22 ก.พ. ด้วยเช่นเดียวกัน ซึ่งขณะนี้มีผู้ประกอบการชาวไทยที่สนใจจะเข้าร่วมการเจรจาธุรกิจแล้วจำนวน 60-70 ราย และคาดว่าน่าจะมีมากถึง 100 ราย 
สำหรับโครงการสนับสนุนให้เอสเอ็มอีญี่ปุ่นออกเจาะตลาดในต่างประเทศนั้น เกิดขึ้นเนื่องจากขณะนี้แนวโน้มประชากรของญี่ปุ่นมีจำนวนลดลง ทำให้การเจริญเติบโตของตลาดภายในประเทศขยายตัวไม่มากนัก ส่งผลให้ไม่สามารถคาดการณ์การเติบโตของตลาดในอนาคตได้ แต่ในปัจจุบันสินค้าญี่ปุ่นได้รับความนิยมจากต่างประเทศเป็นจำนวนมาก จึงเห็นช่องทางการตลาดให้ผู้ประกอบการรายย่อยของแต่ละท้องถิ่นเข้ามาทำธุรกิจในระดับสากล
"โครงการนี้จะโรดโชว์ไปออกงานแสงสินค้าทั้งหมด 5 ประเทศ ได้แก่ ไทย สิงคโปร์ ฮ่องกง อินเดีย และดูไบ โดยแต่ละแห่งมีสินค้าไฮไลท์ที่แตกต่างกันออกไปแล้วแต่ความต้องการของตลาด ซึ่งของไทยเน้นการเจาะตลาดขนมหวานและเครื่องประกับ เครื่องใช้ เนื่องจากคนไทยนิยมสินค้าประเภทนี้ อีกทั้งยังเป็นการทดสอบความต้องการของตลาดไปในตัวด้วย จึงต้องการให้คนไทยไปเห็นถึงความตั้งใจในการผลิตสินค้าของญี่ปุ่น" นายนาคาเนะ กล่าว
สำหรับการจัดกิจกรรมในครั้งนี้รัฐบาลญี่ปุ่นเป็นผู้สนับสนุนด้านการจัดงานแสดงสินค้า การจัดการเรื่องการเจรจาธุรกิจทั้งหมด ส่วนผู้ประกอบการจะต้องรับผิดชอบในเรื่องสินค้าที่จะนำมาจัดแสดงเอง โดยภายงานจะมีร้านชื่อดัง เช่น ขนมโทมาโมนากะ จากร้านAZUKIYA เยลลี่ผลไม้จากร้าน Okayama สาเกกลั่นมีฟองจาก NAKAI SGHUZO และสินค้าจากร้าน KAWAII TOKYO เป็นต้น